
Udviklingen i dansk økonomi sammenlignet med udlandet 


Dansk økonomi har klaret sig godt gennem krisen, og der er aktuelt stor fart i 
økonomien. Det afspejles i nøgletallene for produktion og beskæftigelse, som i lø- 
bet af 2. kvartal 2021 er kommet over niveauet fra før krisen. I forhold til vores 
nabolande har det danske samfundsøkonomiske tab som følge af corona været et 
af de mindste. Det skyldes både, at BNP faldt mindre i 2020, men også at der efter 
genåbningen har været hurtigere fremgang i dansk økonomi. Derfor har produkti- 
onstabet været forholdsvist lavt i Danmark sammenlignet med de øvrige EU- 


lande, jf. figur 1. 


Figur 1 
Dansk økonomi er kommet bedre gennem krisen end mange andre lande 

Anm.: Figuren viser den summerede nedgang i produktionen fra 1. kvartal 2020 til 2. kvartal 2021 i pct. af 
produktionen i 2019. 
Kilde: Eurostat, OECD og egne beregninger. 


Det relativt lille tab og den nuværende fremgang skal ses i lyset af den danske kri- 
sehåndtering, der har formået at holde hånden under virksomheder og arbejds- 
pladser, som derfor hurtigt er kommet tilbage på sporet. Selvom corona stadig på- 
virker dele af økonomien, er Danmark således det eneste land blandt vores nabo- 
lande, hvor aktiviteten nu er højere end før krisen. Den hurtige fremgang betyder 
også, at ledigheden siden januar er faldet hurtigere i Danmark end i en række an- 
dre lande, herunder Tyskland og Sverige, Jf. figur 2. 

Figur 2 
Ledigheden er faldet hurtigt i Danmark sammenlignet euroområdet 

Anm.: Ved internationale sammenligninger af ledigheden anvendes ledighedsbegrebet i Arbejdskraftsundersøgelsen 
for et konsistent sammenligningsgrundlag. 
Kilde: Eurostat og egne beregninger. 


Samtidig med at dansk økonomi hurtigt har lagt krisen bag sig, har underskuddet 
på den offentlige saldo været markant lavere i Danmark end i de øvrige EU-lande. 
I 2020 var underskuddet på den offentlige saldo på 0,6 pct. af BNP i Danmark, 
mens det fx udgjorde 3 pct. i Sverige og 6,9 pct. i EU27, jf. figur 3. 


Figur 3 
Danmark havde det mindste underskud på den faktiske offentlige saldo i 2020 blandt EU-landene 

Anm.: Den faktiske offentlige saldo er for Danmark baseret på den seneste opgørelse fra Danmarks Statistik, mens 
tallene for de øvrige EU-lande er baseret på Eurostats opgørelse. 
Kilde: Danmarks Statistik og Eurostat. 


